Munisipale bestuurder ontvoerMaggie Skhosana, munisipale bestuurder van die Nkangala-distriksmunisipaliteit. (Foto: Facebook) Die munisipale bestuurder van die Nkangala-distriksmunisipaliteit in Mpumalanga is Donderdag buite die hekke van dié munisipaliteit in Middelburg ontvoer. Maggie Skhosana, wat aan ’n rolstoel gekluister is, en haar motorbestuurder word sedert gister vermis. Brig. Selvy Mohlala, polisiewoordvoerder van Mpumalanga, het Vrydagoggend aan Maroela Media bevestig dat Skhosana se rolstoel en voertuig sedert die ontvoering opgespoor kon word. Daar word egter nog in dié stadium na Skhosana en haar bestuurder gesoek. Die presiese omstandighede rakende die ontvoering is nie in dié stadium duidelik nie en twee aanklagte van ontvoering word ondersoek. Maroela Media het die Nkangala-distriksmunisipaliteit vanoggend om kommentaar genader. Die waarnemende burgemeester, Leah Mabuza, was egter ten tyde van die navraag in ’n vergadering en daar word nog op terugvoer gewag. Die Nkangala-distriksmunisipaliteit is een van drie distriksmunisipaliteite van Mpumalanga. Die setel van die munisipaliteit is in Middelburg. Werkers van die Steve Tshwete- plaaslike munisipaliteit (Middelburg) het die afgelope jaar vir sporadiese stakings en groot onrus in dié dorp gesorg. Dít terwyl dienslewering menige keer tot stilstand gedwing is. Die werkers eis onder meer dat die burgemeester, Mhlonishwa Masilela, in die pad gesteek word. Die Nkangala-distriksmunisipaliteit het egter ook moeilikheid van sy eie. Die voormalige uitvoerende burgemeester, Thembi Sarah Masilela, en agt ander, onder wie munisipale amptenare, is verlede jaar strafregtelik aangekla weens beweerde bedrog by dié munisipaliteit. Die motief vir die ontvoering van Skhosana en haar motorbestuurder is nog onbekend.